Vanamõisas, mis asub Sauelt veidi Alliku poole, valmis täna lumelinn. Olime veidi skeptilised - no mis üritust ühelt linnalähedaselt külalt oodata võiks. Et veeta tore päev sõprade seltsis, läksime  ikkagi kohale ning tagantjärele öeldes - vaimustusime.  Vanamõisa lõkkeplatsil (suurelt teelt viidaga näidatud) paikneb kümmekond uhket monstrumit, mõned suisa mitmevärvilised. Kindlus, rong ja konn said minu lemmikuteks. Lõkkeplatsil asub suur kelgumägi ning loodud on ka liuväli. Lumelinna valmistamise üritus oli hea näide kodanikualgatusest - saab küll kui tahta. Päris hobune tegi päris ehtsa saaniga sõitu nii väikestele kui suurematele, päris tasuta kusjuures. Kehakinnituseks sai pisikese raha eest kuuma  suppi ning suurtest kõlaritest kostus ülekanne suusapealinnast Otepäält. Üritusele olid õla alla pannud mitmed firmad, alates tsisterniga kasteautost. (Oletada võib et kohalike meeste osalusel ikka) Laste kelguvõistluste auhinnapakk oli täitsa võrreldav suurte rahvaspordiürituste omaga. Autodega saabujaid juhendas parkimiskorraldaja. Ja lumelinna ehitusel osales palju-palju rahvast. Saab küll kui tahta.